ທ່ານ Mattis ຢ້ຽມຢາມເອເຊຍ ໃນຖານະ ລມຕ ປ້ອງກັນປະເທດ ສຫລ
ທຳນຽບ 5 ​ແຈ ກ່າວ​ວ່າ ການ​ຢ້ຽມຢາມ​ ​​ຍີ່ປຸ່ນ ແລະ​ເກົາຫຼີ​ໃຕ້ ຂອງທ່ານ Mattis ນັ້ນ​ ແມ່ນ​ເປັນ​ໂອກາດ​ທີ່ຈະ​ໄດ້​ຮັບ​ຟັງ​ກ່ຽວກັບ​ຄວາມ​ເປັນ​ຫວ່ງ​ເປັນ​ໃຍຂອງ​ສອງ​ປະ​ເທດຄູ່ພາຄີ​ທີ່ໄກ້ຊິດທາງ​ທະຫານຂອງ​ສະຫະລັດ.
ລັດຖະມົນຕີກະຊວງປ້ອງກັນປະເທດສະຫະລັດ ທ່ານ Jim Mattis ກຳລັງເດີນທາງ ໄປຢ້ຽມຢາມຍີ່ປຸ່ນ ແລະເກົາຫຼີໃຕ້ ໃນວັນພຸດມື້ນີ້ ໃນການເດີນທາງໄປຕ່າງປະເທດເປັນ ຄັ້ງທຳອິດຂອງທ່ານ ນັບຕັ້ງແຕ່ໄດ້ເຂົ້າກຳຕຳແໜ່ງມາ Carla Babb ນັກຂ່າວ VOA ປະຈຳທຳນຽບ 5 ແຈ ມີລາຍງານກ່ຽວກັບຄວາມຄາດຫວັງໃນການຢ້ຽມຢາມດັ່ງກ່າວ ຊຶ່ງວັນນະສອນ ຈະນຳເອົາລາຍລະອຽດ ມາສະເໜີທ່ານ ທຳນຽບ 5 ແຈ ກ່າວວ່າ ການຢ້ຽມຢາມ ຍີ່ປຸ່ນ ແລະເກົາຫຼີໃຕ້ ຂອງທ່ານ Mattis ນັ້ນ ແມ່ນເປັນໂອກາດທີ່ຈະໄດ້ຮັບຟັງກ່ຽວກັບຄວາມເປັນຫວ່ງເປັນໃຍຂອງສອງປະເທດ ຄູ່ພາຄີທີ່ໄກ້ຊິດທາງທະຫານຂອງສະຫະລັດ ເຈົ້າໜ້າທີ່ປ້ອງກັນປະເທດບອກ VOA ວ່າ ລັດຖະມົນຕີກະຊວງປ້ອງກັນປະເທດຄົນ ດັ່ງກ່າວ ມີກຳໜົດຈະພົບປະກັບ ປະທານາທິບໍດີຮັກສາການຊົ່ວຄາວຂອງເກົາຫຼີໃຕ້ ກັບນາຍົກລັດຖະມົນຕີຂອງຍີ່ປຸ່ນ ແລະລັດຖະມົນຕີກະຊວງປ້ອງກັນປະເທດ ຂອງທັງ ສອງປະເທດ ພວກນັກຊ່ຽວຊານກ່າວວ່າ ການຢ້ຽມຢາມຄັ້ງນີ້ ມີເປົ້າໝາຍແນໃສ່ ການສ້າງຄວາມ ໝັ້ນໃຈ ໃຫ້ຄູ່ພາຄີ ໃນຫຼາຍໆເດືອນ ກ່ອນໜ້າລັດຖະບານຊຸດນີ້ ຈະຊີ້ແຈງແລະໃຫ້ ຄວາມກະຈ່າງແຈ້ງເຖິງແຜນຍຸດທະສາດໃນເຂດປາຊິກຟິກ ຄວາມເຫັນຂອງປະທານາທິບໍດີສະຫະລັດ ທ່ານ Donald Trump ເວລາໂຄສະນາ ຫາສຽງ ໄດ້ຮຽກຮ້ອງໃຫ້ປະເທດທັງຫຼາຍ ລວມທັງ ຍີ່ປຸ່ນແລະເກົາຫຼີໃຕ້ ໃຫ້ ໃຊ້ຈ່າຍ ດ້ານຄວາມປອດໄພ ຊ່ອຍ ສຫຣ ແລະແມ່ນກະທັ່ງສະ ເໜີແນະຢູ່ໃນການສຳພາດຄັ້ງນຶ່ງວ່າ ຍີ່ປຸ່ນ ຄວນຈະມີອາວຸດນິວເຄລຍຂອງຕົນເອງ ຢັບຢັ້ງໄພຂົ່ມຂູ່ດ້ານ ນິວເຄຼຍ ຂອງເກົາຫຼີເໜືອ ທ່ານ Bonnie Glaser ຈາກສູນສຶກສາການຍຸດທະສາດແລະການວາງແຜນນາໆຊາດ ກ່າວວ່າ ການຢ້ຽມຢາມຂົງເຂດເອເຊຍຕາເວັນອອກຄັ້ງນີ້ ມີຂຶ້ນ ຫຼັງຈາກທຳນຽບຂາວ ໃຫ້ຄວາມເຫັນກ່ຽວກັບການພົວພັນທີ່ເລິກເຊິງຂຶ້ນ ໃນທະເລຈີນໃຕ້ ໃນຂະນະທີ່ຈີນກຳລັງຄືບໜ້າ ສ້າງເກາະທຽມ ແລະມີປາກສຽງກັບປະເທດເພື່ອນບ້ານ ໃນການອ້າງເອົາກຳມະສິດ ໃນໝູ່ເກາະດັ່ງກ່າວ ເຊັ່ນ Spratlys ນັ້ນ ທ່ານ Sean Spicer ໂຄສົກທຳນຽບຂາວ ກ່າວວ່າ ສ່ວນວ່າ ການປ້ອງກັນທີ່ວ່ານັ້ນ ຈະເປັນແບບໃດ ຍັງຕ້ອງໄດ້ເບິ່ງໄປກ່ອນ ແຕ່ພວກນັກ ຊ່ຽວຊານທັງຫຼາຍ ເຊັ່ນທ່ານ Bonnie Glaser ແມ່ນຮຽກຮ້ອງໃຫ້ມີຄວາມລະໝັດລະວັງ ທ່ານ Glaser ກ່າວວ່າ ກອງທັບເຮືອສະຫະລັດ ທຳການລາດຕະເວນຢູ່ ເປັນປະຈຳ ເພື່ອເສລີພາບໃນການເດີນ ເຮືອໃນນ່ານນ້ຳນາໆຊາດ ແຕ່ວ່າ ສະຫະລັດກໍແມ່ນຈະຢູ່ຫ່າງໆ ຈາກການຜິດຖຽງກັນ ດ້ານການອ້າງເອົາກຳມະສິດດິນດອນ